Formand for vejmandstilsynet, Søren Christensen, er i disse dage kommet på overarbejde. Det skyldes de mange valgplakater fra de kandidater, der stiller op til kommunal- og regionsrådet. Mange plakater overholder ikke reglerne for, hvor og hvordan de må hænge. -	Det kan gå hen og blive farligt for trafikken i en rundkørsel, hvor det tager opmærksomheden fra trafikanterne, siger Søren Christensen. Bødestraf til plakatejeren Ifølge Søren Christensen vil der være omkring 70 ulovligt hængende plakater på en vejstrækning af fem kilometer. Det kan for eksempel være, hvis valgplakaterne hænger for lavt, ikke overholder en bestemt afstand fra cykelstien eller kørebanen, eller fordi de hænger på en strækning, hvor det ikke er tilladt, fortæller Julie Barnbæk, der er fuldmægtig i Vejdirektoratet. Det vil koste 550 kroner for personen på valgplakaten, hvis de ikke selv retter plakaten til. Tvivl fra nye frivillige TV2 Nord fulgte i dag Søren Christensen på arbejdet. På Universitetsboulevarden i Aalborg var der især et parti, der skilte sig ud med mange ulovlige valgplakater. -	Konsekvenserne er, at partierne selv skal ud og rette dem. De får et påbud på 24 timer, og hvis ikke de retter dem, så nedtager vi dem på bestilling fra Vejdirektoratet og sender dem en faktura, Siger Søren Christensen. Det var Liberal Alliance, som i dag havde en del ulovligt hængende plakater. Byrådsmedlem og spidskandidat HP Beck (LA) fortæller til TV2 Nord, at han havde fortalt om reglerne til de frivillige, der hjalp med opsætningen. -	Vi havde mange nye frivillige, som aldrig har været med til at hænge valgplakater op før, så nogle har været lidt i tvivl, siger han. HP Beck understreger, at Liberal Alliance vil pille de ulovlige plakater ned, så snart de får besked om, at de hænger ulovligt.

Referat:
Med valgplakater hængende langs gader og stræder er der ikke tvivl om, at kommunal- og regionsrådsvalget er lige om hjørnet. Men de mange plakater kan udgøre en fare for trafikanter.